Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 2 Pv 536/09/1105	Bratislava V, 28.4.2014
EEČ : 2-12-219-2014

U Z N E S E N I E

Trestná vec:	obvinený XXXXX 
Trestný čin:	krádež v štádiu pokusu podľa §8 ods. 1, § 247 odsek 2 písmeno a/ Trestného zákona číslo 140/1961 Zbierky zákonov v znení zákona číslo 227/2005 Zbierky zákonov a iné trestné činy

Rozhodol: 	prokurátor Okresnej prokuratúry Bratislava V
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
	povolanie: tesár
1, od presne nezistenej doby dňa 4.7.2003 do 13.45 hod. dňa 8.7.2003 v Bratislave, na Fedinovej ulici bez súhlasu vlastníka XXXXX sa zmocnil zaparkovaného motorového vozidla zn.  Škoda 105, EČV BAR 76-02, VIN: TMB10M00LH348717, výr. č. karosérie 663238/1, v hodnote 30 000,-Sk(995,81-eur)  a následne na ňom jazdil po rôznych miestach Bratislavy, 

2, dňa 6.1.2004 v čase asi o 03.45 hod. v Bratislave na Jiráskovej ulici na parkovisku za potravinami Rema 1000, pri vykradnutom vozidle Citroen ZX, EVČ LV-585BA, vlastníčky XXXXX,  na seba previedol veci, ktoré boli získané trestným činom spáchaným inou osobou a to dve zimné pneumatiky zn. Barum 175/65 R14, v hodnote 3 000,-Sk tak, že pneumatiky zobral z uvedeného miesta a priniesol ich na Fedinovu ul. č. 24, kde spolu s nebohým XXXXX čakal na taxikára, ktorému ich chcel predať a pri tom bol dňa 6.1.2004 asi o 04.10 hod.  zadržaný hliadkou polície, pričom obvinený dňa 5.1.2004 v čase asi o 23.00 hod. v Bratislave na Fedinovej ulici pri zdravotnom stredisku na seba previedol aj veci, ktoré boli získané trestným činom spáchaným inou osobou a to dva CD nosiče s hudobnou nahrávkou v hodnote 600,-Sk a slnečné okuliare v hodnote 200,-Sk, ktoré následne dal nebohému XXXXX, 

3, v čase od 17.30 hod. do 19.45 hod. dňa 25.1.2004 v Bratislave na Jiráskovej ul. na parkovisku  za obchodom Rema 1000 nezisteným spôsobom vnikol do motorového vozidla zn. Škoda Favorit, EVČ BA-392 FS tak, že  prekonal zámok na ľavých zadných dverách a z vozidla  sa pokúsil odcudziť zadné plató s 2 ks reproduktorov zn. Philips,  rezervné koleso, zdvihák a výstražný trojuholník, na predných a zadných dverách vozidla  poškodil ochrannú gumu, zadné ľavé sedadlo, tretie brzdové svetlo a zadné plató, týmto konaním poškodenému XXXXX spôsobil   poškodením vozidla škodu vo výške 2000,-Sk(66,38-eur) a odcudzením vecí by spôsobil škodu vo výške 4 000,-Sk (132,77-eur), 

4, dňa 13.3.2004 v čase asi o 10.40 hod. v Bratislave na Vajnorskej ul. č. 100/A v OD Carrefour z oddelenia domácich potrieb odcudzil rôzny kuchynský tovar zn. Tescoma v hodnote 6 768,-Sk(224,65-eur) tak, že ho vložil do ruksaku a  bez zaplatenia prešiel pokladňou č. 25,  čím  spôsobil  spol. XXXXX XXXXX, a. s., právnemu nástupcovi spol. XXXXX, a. s., škodu vo výške vo výške 6 768,-Sk (224,65-eur).

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
Vyšetrovateľ KR PZ v Bratislave OKP vedie pod sp. zn. KRP-46/OVK-BA-2011 (pôvodne sp. zn. ORP-690/1-OVK-B5-2003) trestné stíhanie proti obvinenému XXXXX, kde mu pre skutok zo dňa 8.7.2003 bolo podľa § 163 ods. 1 Tr. por. dňa 8.7.2003  pod sp. zn. ORP-618/PS-2003 vznesené obvinenie pre trestný čin neoprávneného používania cudzieho motorového vozidla podľa § 249a ods. 1 Tr. zákona, pre skutok zo dňa 6.1.2004 mu bolo obvinenie vznesené dňa 30.1.2004 pre trestný čin podielnictva spolupáchateľstvom  podľa §9 ods. 2, §251 ods. 1 písm. a/ Tr. zákona pod sp. zn. ORP-36/1-OSV-B5-04, dňa 30.4.2004 pre trestný čin krádeže  v štádiu pokusu podľa § 8 ods. 1, § 247 ods. 2 písm. a/ Tr. zákona pod sp. zn. ORP-312/1-OSV-B5-2004 pre skutok z 25.1.2004, dňa 13.3.2004 pre trestný čin krádeže podľa § 247 ods. 1 Tr. zákona pod sp. zn. ORP-1287/1-OSV-B3-04 pre skutok zo dňa 13.3.2004. 

Vyšetrovateľ KR PZ XXXXX predložil spisový materiál KRP-46/OVK-BA-11 s návrhom na zastavenie trestného stíhania dňa 3.4.2014. 

Preskúmaním spisového materiálu som zistil, že v danom prípade je dôvodný postup podľa § 215 ods. 2 písm. a/ Tr. poriadku.   

Podľa § 215 ods. 2 písm. a/ Tr. poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.

Podľa § 247 ods. 1 Tr. zákona č. 140/1961 Zb. kto si prisvojí cudziu vec tým, že sa jej zmocní, a spôsobí tak škodu nie nepatrnú, potresce sa odňatím slobody až na dva roky alebo peňažným trestom, alebo prepadnutím veci. 

Podľa § 247 ods. 2 písm. a/ Tr. zák. č. 140/1961 Zb. kto si prisvojí cudziu vec tým, že sa jej zmocní, a taký čin spácha vlámaním, potresce sa odňatím slobody až na dva roky alebo peňažným trestom, alebo prepadnutím veci.
 
Podľa § 249a ods. 1 Tr. zák. č. 140/1961 Zb. kto sa zmocní cudzieho motorového vozidla hodnoty nie nepatrnej v úmysle prechodne ho používať, potresce sa odňatím slobody až na dva roky alebo zákazom činnosti, alebo peňažným trestom.

Podľa § 251 ods. 1 písm. a/ Tr. zákona č. 140/1961 Zb. kto ukryje alebo na seba alebo iného prevedie vec, ktorá bola získaná trestným činom spáchaným inou osobou, potresce sa odňatím slobody až na dva roky alebo peňažným trestom.	

Obvinený XXXXX ku skutku zo dňa 8.7.2003 odmietol dňa 9.7.2003 vypovedať, dňa 27.8.2003 poprel spáchanie skutku, dňa 21.11.2007 odmietol vypovedať ku skutkom z dní 25.1.2004 a 13.3.2004, sťažnosť proti uzneseniam o vznesení obvinenia si nepodal, dňa 13.3.2004 priznal spáchanie skutku z 13.3.2004 a tento oľutoval. Ku skutku zo dňa 6.1.2004 uviedol dňa 4.8.2013, že si už nepamätá, ale udialo sa to približne tak, zobral pneumatiky z vozidla, nespomína si, nevie, či vzal pneumatiky od inej osoby, chcel ich predať taxikárovi, cd a okuliare venoval XXXXX, pozná ho, aj XXXXX.  

Zo spisového materiálu jednoznačne vyplýva, že obvinený sa aktuálne stíhanej trestnej činnosti dopúšťal v období od 8.7.2003 do 13.3.2004, pričom zo zadovážených rozhodnutí súdov Slovenskej republiky a z odpisu registra trestov je zrejmé, že obvinený bol Okresným súdom XXXXX V, sp. zn. 2T 64/05 zo dňa 30.6.2005, právoplatného dňom 4.7.2005 okrem iného odsúdený pre trestný čin krádeže podľa § 247 ods. 2 písm. a/ Tr. zákona a bol mu uložený trest odňatia slobody 16 mesiacov nepodmienečne s jeho zaradením do II. NVS, pričom trest vykonal dňa 2.4.2006, trestným rozkazom Okresného súdu XXXXX V, sp. zn. 0 T 154/06 zo dňa 2.10.2006, právoplatným dňom 2.10.2006 bol odsúdený pre prečin krádeže podľa § 212 ods. 2 písm. f/, ods. 3 písm. b/ Tr. zákona a bol mu uložený trest odňatia slobody 18 mesiacov nepodmienečne s jeho zaradením do ústavu so stredným stupňom stráženia, pričom trest vykonal dňa 19.4.2008, trestným rozkazom Okresného súdu XXXXX V, sp. zn. 0 T 167/06 z 20.10.2006, právoplatným dňom 20.10.2006, bol odsúdený pre prečin krádeže v štádiu pokusu podľa §14 ods. 1, § 212 ods. 2 písm. f/, ods. 3 písm. b/ Tr. zákona a bol mu uložený trest odňatia slobody 20 mesiacov nepodmienečne s jeho zaradením do ústavu so stredným stupňom stráženia, trestným rozkazom Okresného súdu XXXXX I, sp. zn. 4 T 35/10 zo dňa 14.5.2010, právoplatným dňom 24.6.2011, bol odsúdený pre prečin marenia výkonu úradného rozhodnutia podľa § 348 ods. 1 písm. d/ Tr. zákona a bol mu uložený trest odňatia slobody vo výmere 6 mesiacov s jeho zaradením do ústavu so stredným stupňom stráženia, trestným rozkazom Okresného súdu XXXXX II, sp. zn. 4 T 86/11 zo dňa 12.1.2012, právoplatným dňom 11.5.2012, bol odsúdený pre prečin marenia výkonu úradného rozhodnutia podľa § 348 ods. 1 písm. d/ Tr. zákona a bol mu okrem iného uložený trest odňatia slobody vo výmere 6 mesiacov s jeho zaradením do ústavu so stredným stupňom stráženia a trestným rozkazom Okresného súdu XXXXX I, sp. zn. 0 T 43/12 zo dňa 23.5.2012, právoplatným dňom 23.5.2012, bol odsúdený okrem iného pre prečin marenia výkonu úradného rozhodnutia podľa § 348 ods. 1 písm. d/ Tr. zákona a bol mu uložený úhrnný trest odňatia slobody vo výmere 16 mesiacov s jeho zaradením do ústavu so stredným stupňom stráženia, následne bol obv. XXXXX trestným rozkazom Okresného súdu XXXXX III, sp. zn. 1 T 135/12 zo dňa 19.2.2013, právoplatným dňom 3.4.2013, odsúdený okrem iného pre prečin marenia výkonu úradného rozhodnutia podľa § 348 ods. 1 písm. d/ Tr. zákona a trojnásobný prečin krádeže podľa § 212 ods. 2 písm. a/, ods. 3 písm. a/ Tr. zákona, kde mu bolo upustené od uloženia súhrnného trestu  vzhľadom na rozhodnutia Okresného súdu XXXXX I, sp. zn. 4 T 35/10 a 0 T 43/12 a Okresného súdu XXXXX II, sp .zn. 4 T 86/11. Zároveň obvinený XXXXX vykonával trest odňatia slobody v Rakúskej republike na základe rozhodnutia Súdu v Korneuburgu, sp. zn. 604 HV 9/2012 pre skutok zo dňa 17.6.2012.

Vzhľadom na tresty už uložené obvinenému XXXXX vyššie uvedenými rozhodnutiami, kde obv. XXXXX je aktuálne stíhaný pre najzávažnejší trestný čin s trestnou sadzbou do 2 rokov a bol medzitým odsúdený v súhrne na 82 mesiacov(6 rokov a 10 mesiacov) trestu odňatia slobody, je neúčelné pre skutky uvedené vo výrokovej časti uznesenia viesť trestné stíhanie proti obv. XXXXX, tresty už uložené je možné považovať za dostačujúce. Do úvahy je taktiež potrebné vziať do úvahy, že pri všetkých skutkoch sa jedná o trestné činy nižšieho stupňa nebezpečnosti činu pre spoločnosť(§ 3 ods. 4 Tr. zák. č. 140/1961 Zb., podľa zákona č. 300/2005 Z. z. by išlo o prečiny), ako aj odstup času od spáchaných skutkov a dĺžku trestného konania, pričom na túto mal vplyv aj výkon trestu odňatia slobody obvineného v cudzine.

S poukazom na uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Peter Dana
prokurátor